**Predkladacia správa**

Zelené verejné obstarávanie, ktoré vytvára dopyt po výrobkoch a službách, šetrných k životnému prostrediu, ekologickej výrobe produktov a ekotechnológiách, a tiež po dodávateľoch, realizujúcich svoju činnosť s ohľadom na životné prostredie a zároveň berie do úvahy celý životný cyklus výrobkov a s tým súvisiace náklady, predstavuje spôsob, ktorým možno prispievať k ochrane životného prostredia v rámci postupov verejného obstarávania najmä pri vynakladaní verejných financií.

Zelené verejné obstarávanie je definované v Oznámení Komisie Európskemu parlamentu, Rade, Európskemu a sociálnemu výboru a Výboru regiónov KOM(2008)400 s názvom Verejné obstarávanie pre lepšie životné prostredie. V súčasnosti Európska únia aktívne podporuje a presadzuje zelené verejné obstarávanie prostredníctvom politiky obehového hospodárstva v kontexte politiky udržateľnej výroby a spotreby. Stratégia Európa 2020 identifikuje zelené verejné obstarávanie ako jeden z kľúčových nástrojov na dosahovanie inteligentného, udržateľného a inkluzívneho rastu.

Podpora uplatňovania politiky zeleného verejného obstarávania v Slovenskej republike je zastrešená prostredníctvom vládou schváleného Národného akčného plánu pre zelené verejné obstarávanie v Slovenskej republike na roky 2016 – 2020. Akčný plán schválený uznesením vlády č. 590/2016 ukladá ministrom a predsedom ústredných orgánov štátnej správy Slovenskej republiky uplatňovať princípy zeleného verejného obstarávania v rámci svojej pôsobnosti, predsedom samosprávnych krajov a predsedovi Združenia miest a obcí Slovenska je uplatňovanie zeleného verejného obstarávania v rámci pôsobnosti odporúčané.

Strategickým cieľom Národného akčného plánu pre zelené verejné obstarávanie v Slovenskej republike na roky 2016 – 2020 je dosiahnuť 50 %-ný podiel zrealizovaných zelených zákaziek orgánmi štátnej správy z celkového objemu nimi uzatvorených zmlúv pre vybrané skupiny produktov. Úroveň uplatňovania zeleného verejného obstarávania sa hodnotí na základe dvoch kvantitatívnych indikátorov, a to:

Indikátor 1: percentuálny podiel zeleného obstarávania z celkového verejného obstarávania vo väzbe na počet zákaziek (zmlúv, objednávok, nákupov) za kalendárny rok;

Indikátor 2: percentuálny podiel zeleného obstarávania z celkového verejného obstarávania vo väzbe na hodnotu uskutočnených zákaziek (zmlúv, objednávok, nákupov) za kalendárny rok.

V rámci monitorovania priemernej úrovne zeleného verejného obstarávania v Slovenskej republike za rok 2016 bolo elektronickou formou oslovených 1447 verejných inštitúcií Slovenskej republiky (z toho 407 ústredných orgánov štátnej správy a im podriadených organizácií, 8 samosprávnych krajov a 852 verejných inštitúcií nimi zriadenými, 141 miest a 39 mestských častí miest Bratislava a Košice). Do vyhodnotenia sa zapojilo 524 subjektov. V roku 2016 realizovalo zelené verejné obstarávanie spolu 341 organizácií, čo predstavuje 65%-ný podiel zo zapojených subjektov.

Na základe indikátora 1 bola vyhodnotená priemerná úroveň GPP 3,5% a na základe indikátora 2 dosiahla priemerná úroveň GPP 7,9%.

Strategický cieľ Národného akčného plánu pre zelené verejné obstarávanie na roky 2016 – 2020 sa v roku 2016 nepodarilo dosiahnuť. Oba hodnotené indikátory poklesli ako v sumárnych údajoch, tak aj za samostatné skupiny (ústredné orgány štátnej správy a im podriadené organizácie; samosprávne kraje a im podriadené organizácie a mestá a mestské časti Bratislavy a Košíc).

Zlepšenie existujúceho stavu v uplatňovaní environmentálnych aspektov vo verejnom obstarávaní možno uskutočniť najmä prostredníctvom kontinuálneho vzdelávania a zvyšovania informovanosti verejných obstarávateľov a obstarávateľov o GPP. Prostredníctvom nadstavených opatrení a aktivít v NAP GPP III je snahou zaviesť povinné uplatňovanie konkrétnych environmentálnych charakteristík vybraných skupín produktov, ktoré budú stanovené na základe výsledkov analýzy trhu SR ako i nastavení monitorovacieho systému GPP. Ďalšou z ciest, ako možno dosiahnuť zlepšenie súčasného stavu, je spolupráca s relevantnými inštitúciami v oblasti verejného obstarávania, a to predovšetkým s Úradom pre verejné obstarávanie a tiež s Ministerstvom vnútra Slovenskej republiky.